
Szennyezett talajok transzportfolyamatainak laboratóriumi vizsgálata DKS-permeábiméterrel és Matrix Diffusion Toolkit szoftverrel

Kulcsszavak: Rediffúzió; Matrix Diffusion Toolkit; Kármentesítés
Az elmúlt évtizedekben az ipar, a közlekedés és az infrastruktúra folyamatos fejlődésével, illetve az antropogén hatások eredményeként egyre több, a földtani közeget és a felszín alatti vizeket érintő szénhidrogén-szennyeződés. Ezek a típusú szennyeződések rendkívül összetettek, hiszen az idő múlásával számos változáson mennek keresztül (például a felszín alatti közegekben végbemenő természetes koncentrációcsökkentő mechanizmusok miatt).
A kőolaj és származékainak tényleges környezeti veszélyessége abban rejlik, hogy erősen perzisztensek, azaz lassan bomlanak le, ugyanakkor gyorsan és nagy területen képesek szétterülni, nagy föld-, vagy vízfelületeket elszennyezni. A szennyeződés tovaterjedésének meggátlásában, elsősorban az alacsonyabb áteresztőképességű rétegek (pl. agyag) szolgálnának, azonban a földtani környezetben lezajló diffúz és szorpciós folyamatok hatására ezek a rétegek sok esetben inkább a szennyeződés tovább terjedésének segítését szolgálják. Ezt a jelenséget rediffúziós folyamatnak nevezzük (vagyis a vízrekesztő rétegből a szennyeződés visszadiffundál a magasabb permeabilitású rétegbe).
Az ismert kármentesítési technológiák közül a leggyakrabban alkalmazott módszer az úgynevezett „Pump & Treat” technológia, melynek elsődleges célja a transzmisszív zónák minőségének javítása rövid időintervallumon belül. Sajnos a hazai és nemzetközi gyakorlati tapasztalatok arra engednek következtetni, hogy a módszer nem mindig éri el a kívánt eredményt, mivel a kitermelt víz és a vízadó ugyan megtisztításra kerül, de a vízzáró rétegekben, vagy akár az agyaglencsékben ugyanúgy megtalálható lesz a szennyeződés, amely idővel visszaoldódik a megtisztított rétegekbe.
Jelen tanulmány célja a talajban lejátszódó rediffúziós folyamatok tanulmányozása DKS permeábiméterrel, illetve olyan modellek lefuttatása, melyek segítséget nyújtanak a diffúziós folyamatok időbeli és térbeli folyamatainak pontosabb megértéséhez.



